1. **LUISTERBEGRIP**

Wenke by die onderrig van luisterbegrip

* Gee aan elke leerder ŉ vel skoon skryfpapier.
* Vertel vir hulle waaroor die stuk handel en waarvoor hulle moet luister.
* ŉ Luisterteks vir Graad 12 behoort ±350 woorde te wees.
* Lees die teks minstens TWEE keer of speel dit twee keer (audio-teks)
* Lees die teks die **eerste keer** op só ŉ manier dat die leerders die inhoud sal kan snap, d.w.s.teen ŉ stadiger leesspoed as gewoonlik. Tydens hierdie fase moet die leerders slegs LUISTER en mag hulle NIKS SKRYF NIE.
* Die teks word tydens die **tweede lees** teen normale spoed gelees. Leerders mag nou notas’s neerskryf.
* Nadat die teks twee keer hardop voorgelees is, ontvang leerders die vrae. Hulle moet genoeg tyd kry om dit in volsinne te beantwoord.
* Maak seker dat al die leerders die vrae en wat van hulle verwag word, verstaan.
* Die luisterbegripsvrae moet volgens Barrett se Taksonomie gestel word.

**Voorbeeld 1: Luisterbegrip (10)**

**Vir die onderwyser**

*Onderwyser speel* **Halala Afrika** *van Johannes Kerkorrel of lees die lirieke voor. Dit word twee keer gedoen en daarna kry leerders die teks met sekere ontbrekende woorde daarin wat hulle moet voltooi. Skryf slegs die ontbrekende woorde teenoor die letter*.

Toe die wêreld hier nog (a) was, en die horison wyd en oop.

Was dit groen hier in die halfrond, suid van die ewenaar.

En in die (b) as die son sak, en die beeste huis toe loop

Klink die roepstem van die (c) oor die heuwels van die land.

***KOOR***

*Halala, halala, 2X*

*Ewig is ons Afrika*

*Tula tula mtanami, tula tula sanaboni, tula tula mtanami.  
Ubab uzobuya sihlale naye, ubab uzobuya sihlale sonke.  
Hmmm-Hmmm*

Toe kom die skepe uit die (d), wit seile oor die see

Om te vra vir kos en water, en te bly vir soveel meer.

En die land wat aan tyd (e) was, die land het ons verruil

Vir die (f) van die stede, is ons koperdraad gegee.

***KOOR***

Daar was rykdom in die maag, van ons (g) Afrika.

Diamante en ook steenkool, goud edel metaal.

En die mense word die slawe hier, want die mense word (h)

Om te tonnel in die aarde, elke greintjie uit te haal.

En die (i) en oop grasvlaktes, span dit toe met doringdraad.

En van die Olifant tot die Gemsbok, al die diere moes kom buig.

Voor die mag van die grootwildjagter, voor die mag van sy groot geweer.

Totdat net die (j) oorbly, totdat net die stilte heers.

*KOOR*

*Halala, halala* 2X

*Ewig is ons Afrika*

*Tula tula mtanami, tula tula sanaboni, tula tula mtanami.  
Ubab uzobuya sihlale naye, ubab uzobuya sihlale sonke.  
Hmmm-Hmmm.*

**Antwoorde:**

1. Jonk
2. Skemer
3. Vroue
4. Weste
5. Oop
6. Ghetto’s
7. Moeder
8. Betaal
9. Gras
10. stilte

**Voorbeeld 2: Luisterbegrip (10)**

**Sakevroue in Soweto droom groot**

Me. Matso Msibi (25) woon saam met haar ma en broers in Mvundlastraat, Phiri.

Die huis is ‘n miernes van bedrywighede. Wanneer Msibi se ma nie haar garage-sjebien oor naweke

bestuur nie, doen sy spyseniering vir spesiale geleenthede gedurende die week. Tydens Sake24 se besoek was werkers besig om die mure ‘n nuwe laag verf te gee.

Maar Msibi het niks met enige van hierdie aktiwiteite te make nie. Sy bestuur self ‘n eie onderneming by ‘n klein tafeltjie in haar slaapkamer.

“Dit is so ‘n nuwe ding in Soweto; dis eers die laaste vier of vyf jaar wat die gier hier posvat,” sê sy. “Dit was altyd maar net bekend as ‘n ding wat wit vroue doen.”

Msibi bedryf sedert verlede jaar ‘n naelsalon. Sy sê sake is goed gedurende spitsseisoene, hoewel dit ander kere so stil is dat sy skuldig voel oor die min werk wat sy doen.

“Met Paasfees, matriekafskeide en die jaareinde gaan dit goed, maar in die winter, wanneer dit koud is, gebeur hier amper niks nie,” sê sy.

Msibi het in somatologie gestudeer voordat sy by ‘n skoonheidsalon begin werk het. Sy het egter haar eie onderneming begin omdat sy gemeen het dat sy só meer geld sal kan verdien.

Msibi sr. Het ingestaan vir die toerusting wat haar dogter nodig gehad het.

“Ek het alles hier wat ‘n naelsalon in die winkelsentrums sal hê,” sê sy. Die enigste verskil is dat my pryse die helfte laer is.”

Vir akrielbehandeling vra Msibi R120, terwyl jelbehandeling ‘n klant R100 uit die sak sal jaag.

Sy is saans en naweke op haar besigste.

Msibi hoop dat haar onderneming sterk genoeg groei sodat sy haar huurgeld vir plek in ‘n winkelsentrum sal kan bekostig.

Sy beskou die mega-winkelsentrums wat nou die een ná die ander in Soweto verrys, as ‘n uitdaging.

“Ek weet nie waarom mense verkies om duurder te betaal vir naelbehandelings in ‘n winkelsentrum wanneer iemand soos ek dit net so goed kan doen nie,” sê Msibi.

“Vir party mense gaan dit net daaroor om te sê hulle het dit by ‘n bekende plek gedoen.”

Nietemin oorweeg Msibi dit glad nie om bes te gee nie.

“Ek wil dit nie verruil om vir iemand anders te werk nie,” sê sy. “Ek het altyd van skoonheid gehou. My onderneming moet nou net groei sodat ek hier kan uittrek en ‘n groter skoonheidsalon oopmaak.”

**Vrae**

1. Wat beteken “’n miernes van bedrywighede”? (1)
2. Watter twee besighede het Msibi se ma? (2)
3. Uit watter kamer bedryf Msibi haar besigheid? (1)
4. Waarom het haar besigheid lank geneem om op dreef te kom? (1)
5. Waarom het sy haaar eie besigheid begin? (1)
6. Waarom is haar besigheid so stil tydens die winter? (1)
7. Sê hoekom die volgende stelling onwaar is: Msibi wil na ‘n winkelsentrum trek omdat

sy nie meer by haar ma wil bly nie. (1)

1. Hoekom, dink jy, kan Msibi soveel goedkoper wees as die naelsalons? (2)

**Antwoorde:**

1. Baie besig (1)
2. Spyseniering en sjebien (2)
3. Slaapkamer (1)
4. Haar soort besigheid wat onbekend in Soweto (1)
5. Sy kan meer geld verdien (1)
6. Dit is baie koud dan (1)
7. Sy sal meer geld kan verdien as haar besigheid in ‘n winkelsentrum is. (1)
8. Sy het nie hoë huur om te betaal nie/hoef nie vir water en ligte te betaal nie/hoef nie salarisse te betaal nie, ens. (2)

PRAAT

Die praatproses bestaan uit die volgende stappe:

* Beplanning, navorsing en organisering
* Voorbereiding en aanbieding

***Onderwysers moet die volgende aspekte verduidelik en illustreer aan leerders voordat leerders praattake aanpak***

**Beplanning, navorsing en organisering**

* Gebruik bronne en verwysingsmateriaal om inligting te vind en te selekteer
* Maak aantekeninge en opsommings uit ‘n reeks toepaslike bronne
* Sluit in ‘n reeks feite en voorbeelde volgens die vereistes van die taak
* Gebruik ‘n gepaste inleiding en slot deur gebruik te maak van o.a. *aanhalings uit die letterkunde, verwysings na gesaghebbende bronne, anekdotes, ens.*
* Ontwikkel idees en argumente deur feite en voorbeelde logies te rangskik
* Sluit in gepaste bewyse van argumente / standpunte, bv. statistiek, getuigskrifte, spesifieke gevalle
* Gebruik oudio en / of visuele hulpmiddels om die impak en korrektheid van die aanbieding te verhoog

**Voorbereiding en aanbieding**

* Gebruik gepaste aanspreekvorme
* Toon bewustheid van die gehoor deur retoriese vrae, herhaling en pouses te gebruik
* Toon bewustheid van situasie: formeel/informeel/sleng of alledaagse praat
* Gee en motiveer eie opinie in bespreking en interaksie
* Gebruik korrekte taalstrukture en –konvensies
* Gebruik gepaste verbale en nie-verbale tegnieke om betekenis te versterk, bv. toon, stemprojeksie / modulasie, volume, tempo, frasering, oogkontak, gesigsuitdrukkings, gebare en lyftaal
* Praat met gepaste, duidelike intonasie en uitspraak om betekenis oor te dra

**Voorbeeld 1 Voorbereide Toespraak**

OPDRAG

Jou skool se leierskap het jou versoek om ‘n motiveringstoespraak te lewer aan die skool se matrieks aan die begin van die nuwe skooljaar. Skryf die toespraak. Die toespraak moet 2 – 3 minute lank wees. Onthou om die bg. aspekte in ag te neem in jou voorbereiding. Jy gaan geassesseer word na aanleiding van die aangehegte rubriek.

**Voorbeeld 2 Voorbereide Toespraak**

OPDRAG

Jy is uitgenooi om ‘n toespraak te lewer by ‘n Toerisme-Indaba, en jy moet voorgenome toeriste inlig oor Suid-Afrikaanse besienswaardige bestemmings. Skryf die toespraak wat jy by hierdie geleentheid gaan lewer. Die toespraak moet 2 – 3 minute lank wees.

**Voorbeeld 3 Onderhoud**

**Kwessies om na op te let**

* Beplan en berei voor vir die onderhoud
* Vestig rapport met die persoon/persone met wie die onderhoud gevoer gaan word
* Luister aktief, evalueer response en reageer gepas
* Stel deelnemers bekend
* Stel vrae om inligting te kry. Vrae moet relevant wees, en sensitief en respekvol gestel word
* Som op of teken response aan
* Sluit die onderhoud af, deur bv. die persoon/persone met wie die onderhoud gedoen is, te bedank

OPDRAG

Jy is die hoof van Menslike Hulpbronne by *Khaya Textiles* en jy moet ‘n **werksonderhoud** voer met ‘n persoon wat aansoek gedoen het vir ‘n vakante pos by jou maatskappy. Voer ‘n onderhoud met die persoon. Die onderhoud moet 8 – 10 minute duur.

**Voorbeeld 4: Gee aanwysings**

**Kwessies om na op te let**

* Gebruik hoofsaaklik bevelsinne
* Gebruik kort en duidelike sinne
* Gebruik chronologiese volgorde
* Verwys na ‘n spesifieke rigting
* Dui die beraamde afstand aan
* Verskaf inligting oor bakens langs die pad

OPDRAG

Verduidelik vir ‘n vreeemdeling in jou dorp hoe om by die naaste polisiestasie uit te kom. Jou aanwysings moet 1 – 2 minute lank wees.